送張少卿知漢州用漢字韻
作者：彭龜年
朝代：宋

paragraphs: 家傳張長公，直節可敬嘆。
居官不取容，安有鄙夫患。
奏劾司馬門，乃翁寧可犯。
驚蹕當罰金，法令戒反汗。
奈何盜環人，使遭滅族難。
惟摯有父風，彼美淵明贊。
由來陰德深，雲仍繼名宦。
西州清河家，簪紱誇里閈。
我公翰墨英，蚤歲擢三館。
立朝物望歸，駸駸歷華貫。
蓴羹忽思歸，周邦喜良翰。
三節歌皇華，風采肅廉按。
召歸一再遷，卿月光有粲。
廷尉天下平，異論乃冰炭。
守道當守官，聞風志立懦。
分符復西歸，顧憂寬宵旰。
廣漢最繁麗，地望蜀郡冠。
房湖天下稀，公餘可吟玩。
十頃玻璃風，和氣來隔岸。
過家亦足榮，觸熱去不憚。
三世居此官，盛事聞見罕。
甘棠百年思，蔽芾陰更滿。
少城我從公，轉首歲六換。
人生一浮萍，誰料聚與散。
荒涼更寂寞，一笑得承款。
柬之宰相材，自是一好漢。
大手當調羹，先試五花判。
願言堅晚節，功倍事則半。
衰病卧漳濱，尚念劉公幹。